Document ID: 32004R1417

KOMISJONI MÄÄRUS (EÜ) nr 1417/2004,
29. juuli 2004,
Süüria Araabia Vabariigist pärit teatavate tekstiiltoodete impordiga seotud järelevalvemeetmete kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 7. märtsi 1994. aasta määrust (EÜ) nr 517/94 teatavatest kahepoolsete lepingute, protokollide või muude kokkulepete ja ühenduse impordi erieeskirjadega hõlmamata kolmandatest riikidest pärit tekstiiltoodete importimise ühiseeskirjade kohta, (1) eriti selle artikli 11 lõike 1 punkti b,
ning arvestades järgmist:
(1)
Komisjoni 15. novembri 2002. aasta määrus (EÜ) nr 2040/2002, Süüria Araabia Vabariigist pärit teatavate tekstiiltoodete impordiga seotud järelevalvemeetmete kohta, (2) kaotab kehtivuse 17. mail 2004.
(2)
Teatavate Süüria tekstiiltoodete impordi järelevalve viimase 12 kuu jooksul on näidanud, et Süüria Araabia Vabariigist (edaspidi “Süüria”) pärit 1. kategooria väga madala hinnaga puuvillase lõnga impordivood ühendusse 2000. aastal, mis on esile kutsunud impordi tõusu peaaegu nullilt 1996. aastal 10 %-le ühenduse impordist 2000. aastal, on järelevalve esimestel aastatel stabiliseerunud. Siiski on 2003. aastal toimunud edasine tõus: 2003. aastal suurenes import 2002. aasta mahuga võrreldes 39,8 % ja väärtusega võrreldes 26,1 %. 2004. aasta viimaste andmete põhjal on see jätkuv suund, kuna 2004. aasta jaanuaris import kahekordistus 2003. aasta sama kuuga võrreldes.
(3)
2001. ja 2002. aastal tehtud komisjoni uuringud on näidanud, et Süüria tootmisvõimsuse tõus ja tema samaaegne ekspordimüügi suurenemine ühendusse oli seotud Süüria puuvillase lõnga tootmismahu suurenemisega. See on peaaegu tervenisti orienteeritud ekspordile ja eelkõige ühenduse turule. Sellest ajast alates tundub olevat toimunud edasine võimsuse kasv, mis paistab olevat Süüria ühendusse ekspordi kiire kasvu põhjuseks 2003. aastal.
(4)
Süüria ekspordimahtude endine stabiilsus näib olevat kadunud ning eksport on muutunud olulisemaks. Keskmised Süüria ühendusse ekspordi hinnad langevad endiselt, olles ühed madalamad ühenduse impordihinnad.
(5)
Seni tehtud uuringute tulemused viitavad tõenäolisele edasisele hinnalangusele ja sellest tulenevale niisuguse ekspordi jätkuvale kasvule ühendusse tänu Süüria poolt 2002. aasta keskel uue puuvillase lõnga tootmisvõimsuse käikulaskmisele. Siiski on kõikide peamiste puuvillase lõnga ühendusse tarnijate suhtes kehtestatud kas kvoodid või impordilitsentsid, välja arvatud Egiptus alates 1. jaanuarist 2004 ja tolliliidu partner Türgi.
(6)
Järelikult peaks Süüriast pärit 1. kategooria puuvillase lõnga importi ühendusse jätkuvalt hoolega jälgima. Seetõttu on asjakohane uuendada komisjoni määrusega (EÜ) nr 956/2001 (3) kehtestatud järelevalvemehhanismi. Vastavalt sellele peavad Süüriast saadetavad ja ühenduses vabasse ringlusesse lastavad puuvillasest lõngast tooted ühendusse sisenema järelevalvemehhanismi alusel ning määruse (EÜ) nr 517/94 artiklis 14 sätestatud impordidokumendi esitamise nõuete kohaselt.
(7)
Käesolevas määruses sätestatud meetmed on kooskõlas määruse (EÜ) nr 517/94 kohaselt moodustatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Süüria Araabia Vabariigist pärit 1. kategooria puuvillase lõnga ühendusse importimise ja selle ühenduses vabasse ringlusse laskmise suhtes kehtestatakse eelnev ühendusepoolne järelevalvele.
Artikkel 2
Käesolev määrus jõustub järgmisel päeval pärast avaldamist Euroopa Liidu Teatajas.
Käesolevat määrust kohaldatakse kuni 31. detsembrini 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. juuli 2004

Labels: 1
3
18